[pic] | EURÓPAI BIZOTTSÁG |

Brüsszel, 2010.7.12.

COM(2010)383 végleges

7. SZ. KÖLTSÉGVETÉS-MÓDOSÍTÁSI TERVEZETA 2010. ÉVI ÁLTALÁNOS KÖLTSÉGVETÉSHEZ

SZAKASZONKÉNTI BONTÁSÚ KIADÁSKIMUTATÁSIII. szakasz – Bizottság

7. SZ. KÖLTSÉGVETÉS-MÓDOSÍTÁSI TERVEZETA 2010. ÉVI ÁLTALÁNOS KÖLTSÉGVETÉSHEZ

SZAKASZONKÉNTI BONTÁSÚ KIADÁSKIMUTATÁSIII. szakasz – Bizottság

Tekintettel:

- az Európai Unió működéséről szóló szerződésre és különösen annak 314. cikkére, összefüggésben az Európai Atomenergia-közösséget létrehozó szerződéssel és különösen annak 106a. cikkével,

- az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre[1] és különösen annak 37. cikkére,

- az Európai Unió 2010-es pénzügyi évre vonatkozó, 2009. december 17-én elfogadott általános költségvetésére[2],

- a 2010. május 19-én elfogadott 1/2010. sz. költségvetés-módosításra,

- a 2010. június 16-án elfogadott 2/2010. sz. költségvetés-módosításra,

- a 2/2010. sz.[3], a 3/2010. sz.[4], az 5/2010. sz.[5] és a 6/2010. sz.[6] költségvetés-módosítási tervezetre,

Az Európai Bizottság ez úton terjeszti a költségvetési hatóság elé a 2010. évi általános költségvetés 7. számú költségvetés-módosítási tervezetét.

AZ ÁLTALÁNOS BEVÉTELKIMUTATÁS VÁLTOZÁSAI

Az általános bevételkimutatás, valamint a szakaszonkénti bevétel- és kiadáskimutatás változásai elérhetők az EUR-Lexen (http://eur-lex.europa.eu/budget/www/index-hu.htm). E változások angol nyelvű változata tájékoztatásul költségvetési mellékletként csatolva található.

INDOKOLÁS

BEVEZETÉS

A 2010. évi 7. sz. költségvetés-módosítási tervezet az Európai Unió működéséről szóló szerződés (a továbbiakban: EUMSz.) 122. cikke (2) bekezdésének rendelkezéseivel összhangban az Európai Unió által nyújtott garanciára vonatkozó új 01 04 01 03. költségvetési jogcím, és ennek megfelelően a bevételi oldalon az új 8 0 2. jogcímcsoport létrehozásával foglalkozik. A Bizottság azt javasolja, hogy e pillanatban a kötelezettségvállalási előirányzatokat és a kifizetési előirányzatokat, valamint a bevételt egyaránt „pro memoria” (p.m.) bejegyzéssel lássák el. A Bizottság szükség esetén átcsoportosítás vagy költségvetés-módosítás útján javasolni fogja a szükséges előirányzatok rendelkezésre bocsátását.

A 7/2010. számú költségvetés-módosítási tervezetnek nincsenek pénzügyi vonzatai.

PÉNZÜGYI STABILITÁS

A Tanács 2010. május 9-én Európa pénzügyi stabilitásának megőrzése érdekében átfogó – az EUMSz. 122. cikkének (2) bekezdésén alapuló európai pénzügyi stabilizációs mechanizmust is magában foglaló – intézkedéscsomagot fogadott el. Ez a cikk pénzügyi támogatást irányoz elő a tagállamok számára az általuk nem befolyásolható rendkívüli események által okozott nehézségek esetén.

A mechanizmus működése nem érinti a már meglévő, az euroövezeten kívüli tagállamok fizetési mérlegéhez nyújtott középtávú pénzügyi támogatást.

A Bizottság e pénzügyi támogatás biztosítása érdekében az Európai Unió nevében hiteleket vesz fel a tőkepiacon vagy pénzintézetektől. Annak érdekében, hogy kötelezettségeinek az adós nemfizetése esetén is eleget tudjon tenni, a Bizottság igénybe veheti készpénztartalékait az adósság átmeneti fedezésére. A Közösség saját erőforrásainak rendszeréről szóló 2000/597/EK, Euratom határozat végrehajtásáról szóló 2000. május 22-i 1150/2000/EK, Euratom tanácsi rendelet 12. cikke alkalmazandó. Következésképpen szükség lehet a művelet költségvetésbe foglalására.

A kezdeti nemfizetést követő visszatérítéseket, illetve a garanciával kapcsolatos joggyakorlásból származó minden egyéb bevételt esetleg ugyancsak bevételként kell majd belefoglalni a költségvetésbe.

A Bizottság ezért az Európai Unió által nyújtott garancia költségvetési struktúrájaként új költségvetési jogcím létrehozását javasolja a kiadási oldalon és ennek megfelelő új költségvetési jogcímcsoport létrehozását a bevételi oldalon.

Amint az az egyedi garanciaalap nélküli műveletekhez kapcsolódó költségvetési tételek esetében használatos, az új 01 04 01 03. jogcímet és az új 8 0 2. jogcímcsoportot p.m. bejegyzéssel látják el. A Bizottság szükség esetén átcsoportosítás vagy költségvetés-módosítás útján javasolni fogja a szükséges előirányzatok rendelkezésre bocsátását.

[1] HL L 248., 2002.9.16., 1. o.

[2] HL L 64., 2010.3.12.

[3] COM(2010)108.

[4] COM(2010)149.

[5] COM(2010)169.

[6] COM(2010)315.